**Vaikai su Neįgaliųjų draugijos nariais kepė duoną, 2020-10-23**

Spalio 23 d., penktadienį, Vilkaviškio r. Kybartų lopšelio-darželio „Ąžuoliukas“ priešmokyklinio ugdymo grupės „Boružėlės“ ugdytiniai ir Vilkaviškio rajono neįgaliųjų draugijos Kybartų grupės nariai rusėjo mėnesį užsimezgusią draugystę puoselėjo išvykoje į bendruomenės „Virbalio vartai“ Senųjų amatų centrą. Išvykos dalyviai edukacinėje programoje „Duonos kelias“ prisilietė prie viso duonos gamybos proceso: nuo žemės dirbimo ir javų sėjos iki garuojančio kepalo ant stalo. Visi su dideliu susidomėjimu spėliojo grūdų rūšis ir įrankių pavadinimus, malė, kūreno krosnį, kiekvienas suformavo savo duonelės kepalėlį, šovė į krosnį. Kol duonutė kepė, kiekvienas turėjo galimybę susipažinti su kai kuriais senaisiais lietuvių amatais: audimu, žvakių liejimu, virvių vijimu, lipdymu iš molio. Galiausiai visi susėdo prie vaišių stalo, ir mėgavosi karšta žolelių arbata, duona, tikrais kaimiškais lašiniais, dešra ir skilandžiu, pyragu su obuoliais, sviestu, sūriu ir medumi su koriais.

Bendra smagi veikla dar labiau suartino išvykos dalyvius. Džiugina, kad tarp vaikų ir neįgaliųjų draugijos narių užsimezgė draugystė. Vaikai draugijos nariams rodė savo pagamintus molinukus, džiaugėsi su jais kvapniais duonos kepalėliais, o draugijos nariais stebėjosi ir žavėjosi vaikų smalsumu, linksmumu ir gyvybingumu. Gera buvo visiems kartu leisti laiką.

Išvyka į bendruomenės „Virbalio vartai“ Senųjų amatų centrą yra viena iš projekto „Aš mažas – aš galiu padėti“ veiklų. Projekto veiklos finansuojamos Vilkaviškio LIONS klubo lėšomis.

Direktoriaus pavaduotoja ugdymui Violeta Murauskaitė